Oupa en sy verloofde in hof oor kinderverwaarlosingArgieffoto WAARSKUWING: Die inhoud van die berig kan sensitiewe lesers en kinders ontstel. ŉ Oupa en sy verloofde van Virginia in die Vrystaat staan tereg op ernstige aanklagte van kinderverwaarlosing en die aanranding van twee kinders wat in hul sorg gelaat is. “Die polisie het op 15 Junie 2017 reageer op ŉ wenk en het met ŉ skok op die twee seuns, onderskeidelik twee en vyf jaar oud, afgekom wat nie in ŉ goeie toestand was nie,” het ao Loraine Earle, woordvoerder van die polisie, gesê. “Die tweejarige het verskeie sagteweefselbeserings reg oor sy liggaam gehad. Die wonde stem ooreen met erge aanranding en vorm deel van die ondersoek. Hy is in ŉ hospitaal in Bloemfontein opgeneem en eers gister (3 Julie 2017) ontslaan,” het sy verduidelik. “Hy en sy broer is nou in ŉ plek van veiligheid. Die vyfjarige seun het nie enige sigbare wonde nie.” Die oupa (49) en sy verloofde (42) het reeds op verskeie aanklagte in die Virginia-landdroshof verskyn vir die beweerde aanranding en verwaarlosing van die twee seuns. “Die oupa het gister in die hof verskyn op aanklag van poging tot moord, aanranding met die doel om erge liggaamlike besering aan te rig en kinderverwaarlosing. Sy aansoek om borgtog is geweier. Die saak is uitgestel tot 21 Julie 2017.” Die verloofde het vroeër verskyn op aanklagte wat verband hou met die oortreding van die Wet op Kinderversorging en dat sy versuim het om die kind se mishandeling aan te meld. Sy is vrygelaat op ŉ waarskuwing en sal Woensdag (5 Julie 2017) weer in die hof verskyn op dieselfde aanklagte. Die name van die beskuldigdes word weerhou omdat hulle familielede van die slagoffers is.